Pipinus ordinante divinæ gratia majestatis Aquitanorum rex. Regalis celsitudinis moris est fideles suos donis multiplicibus et honoribus ingentibus honorare atque sublimare. Proinde morem parentum regum videlicet prædecessorum nostrorum sequentes, libuit celsitudini nostræ quemdam fidelem nostrum, Heccardum nomine, de quibusdam rebus proprietatis nostræ honorare atque in ejus juris potestatem liberalitatis nostræ gratiam conferre. Idcirco noverit experientia atque industria omnium fidelium nostrorum tam præsentium quam et futurorum quia concedimus eidem fideli nostro Heccardo nomine, ad proprium, quasdam res juris nostri quæ sunt sitæ in pago Augustidunense, in agro Patriciacense, id est ipsa villa Patriciacus cum casa indominicata vel capella in honore sancti Petri constructa, cum appendiciis eorum necnon et in ipso pago, in vicaria Garbaldo, villa quæ dicitur Sinciniacus, vel mancipiis supra degentibus memorato prædictoque fideli nostro Heccardo nomine ad proprium per hanc nostræ auctoritatis conscriptionem concedimus, et de nostro jure in jus et potestatem illius solempni donatione transferimus, ita videlicet ut quicquid ab hodierna die et tempore exinde pro sua utilitate atque commoditate jure proprietario facere decreverit liberam et firmissimam in omnibus habeat potestatem faciendi. Et ut hæc nostræ largitionis atque donationis auctoritas perpetuam obtineat firmitatem, manu propria subterfirmavimus et anuli nostri sigillari jussimus. Signum Pipini gloriosissimi regis. Albericus clericus ad vicem Isaac recognovit. (Monogramma.) Data III Kal. julii, indictione XIIII, anno Christo propitio XXVI imperante domno Ludovico imperatore, XXV regni nostri. Actum Vodilogilo, in Dei nomine feliciter, amen.